L´any 2010, el més sagnant per als civils de l´Afganistan des de la invasió - Diari de Girona
L´any 2010, el més sagnant per als civils de l´Afganistan des de la invasió
Intercepten un carregament d'armes iranianes que tenien els talibans com a destinataris
KABUL | FAWAD PEIKAR/EFE L'any 2010 va ser el més sagnant per a la població civil de l'Afganistan des de l'arribada de les tropes internacionals al país, segons va revelar l'ONU, que va atribuir la majoria de les víctimes a les accions dels talibans. En el seu informe anual, la missió de Nacions Unides a l'Afganistan (Unama) va explicar que un total de 2.777 civils van morir l'any passat pel conflicte al país centreasiàtic, fet que representa un augment del 15 per cent respecte el 2009. Altres 4.343 civils van resultar ferits en successos de violència. "En un any en el qual s'ha intensificat el conflicte, amb un increment de l'activitat de les forces governamentals i un repunt en l'ús d'artefactes explosius per part de les forces antigovernamentals, els civils afganesos han pagat el preu amb les seves vides", es va lamentar l'assistent de Drets Humans del secretari general de l'ONU, Ivan Simonovic.
Per altra banda, forces especials britàniques van interceptar a principis de febrer un carregament d'armes iranianes que tenien com a destinataris els talibans a l'Afganistan. Es tracta de 48 míssils amb un abast molt superior al de les armes d'aquest tipus actualment en poder dels talibans, que van ser enviats per elements del règim de Teheran. Tropes afganeses i membres de les forces especials de l'Exèrcit britànic van participar en l'operació, que es va desenvolupar el 5 de febrer a la província de Nimruz, fronterera amb l'Iran.